CONVOCATORIA DE AXUDAS DE APOIO A ESCOLARIZACIÓN CURSO 2015/2016
ADMINISTRACIÓN LOCAL — Municipal — Ribadumia (Outros documentos, notificacións e informacións públicas, 16/07/2015)

A Xunta de Goberno Local, en sesión celebrada con data 1 de xullo de 2015, acordou aproba-la convocatoria de bolsas de apoio á escolarización durante o curso 2015/2016, que se inserta a continuación: A Prestación consiste nunha axuda económica de pago único, destinada a afrontar os gastos que xera a dotación de libros de texto (só para educación infantil), material escolar e vestiario cunha contía de 80,00 €/ menor para o 2º ciclo de ensino Infantil e para os gastos de material escolar e vestiario que xera o inicio do curso escolar para alumnos de Ensino Primario e Secundario nun importe de 70 €/menor.2º Ciclo de Infantil: 80 € para libros, material escolar e vestiario. Primaria e Secundaria: 70 € para material escolar e vestiario que será o inicio do curso A finalidade da axuda é a de promover o acceso en condicións de igualdade e previr o risco de fracaso escolar, dos membros de familias con escasos recursos económicos, contribuíndo ao financiamento dos gastos de libros de texto (só para educación infantil), material escolar e dotación de vestiario que xera o inicio do curso escolar. Establécese unha contía de 80,00 €/menor para o 2º ciclo de ensino Infantil e de 70 €/menor para alumnos de ensino primario e secundario. No caso de que o número de solicitudes (que cumpran os requisitos) sexa superior ó número de Bolsas previsto segundo o límite orzamentario, concederanse aos que acaden maior puntuación na baremación das solicitudes. Aos efectos de establecer a prelación de solicitudes aplicarase o seguinte baremo: a) Por cada membro da Unidade Familiar en idade escolar ou cursando estudos: 2 Ptos. b) Por cada tramo de 20€ por debaixo do límite de acumulación de recursos: 2 Ptos. c) Por cada membro da Unidade Familiar en situación de desemprego: 5 Ptos. d) Por outros factores sociais (RISGA, Proxectos de intervención,.) técnicamente valorados: 5 Ptos. No caso de que no mesmo domicilio convivan outras unidades familiares e estas dispoñan de ingresos restaranse 5 puntos por cada tramo de 100 € que exceda do límite que se aplicaría de ser membros computables da unidade familiar. O Prazo de presentación de Solicitudes estará aberto 20 días naturais dende a publicación das bases. Unha vez rematado o prazo de Presentación de Solicitudes, estas serán avaliadas pola Traballadora Social do Concello, conforme ao presente Regulamento, quen proporá a Lista Provisional de Beneficiarios/as á Alcaldía/Xunta de Goberno Local quen a elevará a Definitiva, se procede. O pagamento destas prestacións farase desde a Tesourería Municipal mediante ingreso en conta bancaria dos perceptores, segundo o indicado no artigo 3, nun prazo máximo de 20 días, desde que se dite a resolución de concesión. Concedida a axuda e realizado o ingreso o interesado deberá presentar no prazo de 15 días o xustificante de terse realizado o pago do material adquirido e informe do centro educativo de que o alumno/a conta cos libros e material necesario. O presente regulamento será publicado integramente na páxina web do concello (www.ribadumia.org ) e realizarase difusión do mesmo a través de Bando aos efectos de garantir o coñecemento público da convocatoria. Ribadumia, 6 de xullo de 2015.—O Alcalde, David J. Castro Mougan.